**Swiss Re a Nadácia Pontis hľadajú sociálnych inovátorov. Víťaz získa 20 000 eur a mentoring od svetových lídrov**

Bratislava, 28. apríla *–* **Swiss Re Foundation v spolupráci s Nadáciou Pontis hľadajú sociálnych inovátorov a inovátorky, ktorí sa zameriavajú na moderné riešenia v oblastiach životného prostredia, smart poľnohospodárstva, prístupu k zdravotnej starostlivosti či znižovania ekonomických rozdielov. Víťaz alebo víťazka programu Shine získa grant do výšky 20 000 eur a 6-mesačný mentoring od svetových expertov, biznis koučov a lídrov z prostredia Swiss Re, jednej z hlavných svetových zaisťovní.**

Swiss Re Foundation spustila na Slovensku svoj prvý regionálny program Shine, ktorý podporuje sociálnych inovátorov, teda ľudí, ktorí vyvíjajú inovatívne a udržateľné riešenie niektorého celospoločenského problému. *„Udržateľnosť je dlhodobo v centre nášho záujmu a snaženia. Aj preto sme sa rozhodli podporiť na Slovensku inovatívnych a podnikavých ľudí, ktorí majú záujem zlepšovať lokálne či globálne svet, v ktorom žijeme. Naším cieľom je podporiť sociálne podnikanie a inovácie, maximalizovať ich sociálny dopad a zabezpečiť ich dlhodobú udržateľnosť,“* uviedla Zuzana Szalaiová, ambasádorka Swiss Re Foundation na Slovensku.

Swiss Re Foundation podporí v programe Shine **inovatívne nápady**, ktoré riešia problémy v jednej z oblastí:

* udržateľnosť životného prostredia,
* klíma a smart poľnohospodárstvo,
* prístup k zdravotnej starostlivosti,
* ekonomická inklúzia.

Do programu sa môžu prihlásiť inovátori a inovátorky, ktorí majú nápad na riešenie spoločenského problému alebo sú v prvých fázach realizácie svojho nápadu. Môžu pracovať už v existujúcej organizácii či firme, alebo môžu byť iba súčasťou neformálnej skupiny. Prihlasovanie je otvorené do 15. mája.

Na programe Swiss Re Foundation spolupracuje so sociálnym podnikom BOOKBRIDGE a Nadáciou Pontis, ktorá dlhodobo podporuje a rozvíja sociálne inovácie. *„Sociálne inovácie sú dôležitou súčasťou systému inovácií v krajine – prinášajú nové riešenia na akútne, ale aj dlhotrvajúce komplexné* *problémy spoločnosti.* *Podporné iniciatívy sú pre vznik a rozvoj týchto inovácií kľúčové, preto sme veľmi radi, že program Shine od Swiss RE prišiel aj na Slovensko,”* povedala Martina Kolesárová, výkonná riaditeľka Nadácie Pontis. Práve nadácia priniesla na Slovensko tému sociálnych inovácií a strategicky sa jej aj venuje v rámci svojich projektov. V programe Shine je zodpovedná za výber najlepších projektov, ktoré postúpia do finále.

Víťaz ocenenia Social Innovation Award získa finančnú odmenu 5 000 eur a zúčastní sa 6-mesačného akceleračného programu. *„Do mentoringového programu budú aktívne zapojení odborníci a odborníčky Swiss Re, ktorí tak získajú príležitosť podeliť sa o svoje vedomosti, odborné znalosti a skúsenosti,“* dodala Z. Szalaiová. Pod vedením expertov, biznis koučov a lídrov z prostredia Swiss Re vypracuje inovátor alebo inovátorka udržateľný biznis plán svojho nápadu. Následne, po úspešnom odprezentovaní tohto plánu odbornej porote v anglickom jazyku, môže získať 15 000 eur na jeho realizáciu. Záverečnou fázou programu Shine je monitoring a overovanie dopadu podporeného projektu.

Viac informácií o výzve nájdete na webe Nadácie Pontis: <https://www.nadaciapontis.sk/vyzvy/hladame-socialnych-inovatorov-vitaz-ziska-20-000-eur-a-mentoring-od-svetovych-lidrov/>.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**

**Nadácia Pontis**[**www.nadaciapontis.sk**](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie:**

Zuzana Schaleková, senior PR manažérka, zuzana.schalekova@nadaciapontis.sk, 0902 558 567